b'\n_START_ARTICLE_\nWalther von Brauchitsch\n_START_SECTION_\nTidlige liv\n_START_PARAGRAPH_\nBrauchitsch blev f\xc3\xb8dt i Berlin som femte s\xc3\xb8n af en kavalerigeneral. Han gik p\xc3\xa5 Berlins bedste skole, Franz\xc3\xb6sisches Gymnasium. Brauchitsch blev udn\xc3\xa6vnt til officer i den preussiske garde i 1900. Han var en fremragende officer. Inden 1. Verdenskrig blev han udpeget til den prestigefyldte generalstab. Han giftede sig ogs\xc3\xa5 med Elizabeth von Karstedt, en fabelagtig rig arving til 120.000 ha jord i Pommern.\n_START_SECTION_\nWehrmacht\n_START_PARAGRAPH_\nI 1933 kom Adolf Hitler og nazistpartiet til magten og begyndte at udvide milit\xc3\xa6ret. Brauchitsch blev udn\xc3\xa6vnt til leder af milit\xc3\xa6rdistriktet \xc3\x98stpreussen. Hans speciale var artilleri. I 1937 blev han leder af 4. Armegruppe._NEWLINE_Som mange andre tyske generaler var Brauchitsch modstander af mange ting i det nazistiske system, men han var ogs\xc3\xa5 tilh\xc3\xa6nger af nazisternes politik om genoprustning og var bl\xc3\xa6ndet af Hitlers personlighed. I 1938 forlod Brauchitsch sin kone Elizabeth efter 28 \xc3\xa5r. Han ville gifte sig med Charlotte R\xc3\xbcffer (senere gift Schmidt), den smukke unge datter af en dommer i Schlesien, og ivrig beundrer af nazisterne. Hitler s\xc3\xa5 bort fra sin s\xc3\xa6dvanlige antipati mod skilsmisser og opmuntrede von Brauchitsch til at blive skilt og gift igen. Hitler l\xc3\xa5nte ham endda 80.000 rigsmark, som han manglede, da familiens formue tilh\xc3\xb8rte hans kone. I samme m\xc3\xa5ned blev Brauchitsch udn\xc3\xa6vnt til \xc3\xb8verstkommanderende for h\xc3\xa6ren efter general Werner von Fritsch, som var blevet afskediget efter falske anklager om homoseksualitet._NEWLINE_Brauchitsch var utilfreds med SS\' stigende magt, og mente at de fors\xc3\xb8gte at overtage h\xc3\xa6rens opgaver som landets v\xc3\xa6bnede styrker. Han sk\xc3\xa6ndtes med Erich Koch, (Gauleiter) i \xc3\x98stpreussen, og Adolf Hitler m\xc3\xa5tte l\xc3\xb8se konflikten mellem dem._NEWLINE_I lighed med general Ludwig Beck var Brauchitsch modstander af Hitlers annektering af \xc3\x98strig (Anschluss) og Tjekkoslovakiet (se Fall Gr\xc3\xbcn), selv om han ikke gik imod Hitlers krigsplaner. Han gjorde intet, da Beck bad ham om at overtale hele generalstaben til at tr\xc3\xa6de tilbage, hvis Hitler fortsatte med sin invasion af Tjekkoslovakiet._NEWLINE_I september 1938 begyndte en gruppe officerer at konspirere mod Hitler og fors\xc3\xb8gte gentagne gange at overtale Brauchitsch til, som h\xc3\xa6rens \xc3\xb8verstkommanderende, at lede det forventede kup, men det eneste tilsagn han gav dem var: "Jeg vil ikke foretage mig noget, men jeg vil ikke stoppe andre fra at handle". Efter at kupfors\xc3\xb8get i 1938 var brudt sammen, ignorerede Brauchitsch alle senere appeller fra Beck og de andre konspiratorer om at bruge h\xc3\xa6ren til at afs\xc3\xa6tte Hitler, inden Tyskland blev kastet ud i en verdenskrig.\n_START_SECTION_\n2. Verdenskrig\n_START_PARAGRAPH_\nDen 5. november 1939 forberedte h\xc3\xa6rens generalstab et memorandum med det form\xc3\xa5l at anbefale, at man undlod et angreb mod Vestmagterne i dette efter\xc3\xa5r. Brauchitsch accepterede t\xc3\xb8vende at l\xc3\xa6se dokumentet op for Hitler. Dokumentets anbefalinger videregav ikke uenigheden indenfor generalstaben, som var urolig over, at dens planl\xc3\xa6gning og gennemf\xc3\xb8relse af felttoget i Polen var blevet p\xc3\xa5virket ned til regimentsniveau. Mere generelt var generalstaben urolig over h\xc3\xa6rens stilling som statens prim\xc3\xa6re magtud\xc3\xb8ver, efter at Hitler var kommet til magten. Det blev overladt til Brauchitsch at give udtryk for denne uro, hvilket han gjorde, idet han sagde, at "OKH ville v\xc3\xa6re taknemmelig for en forst\xc3\xa5else af, at den, og den alene var ansvarlig for gennemf\xc3\xb8relsen af fremtidige felttog". Forslaget blev modtaget med "en isnende stilhed", hvorefter Brauchitsch fortsatte med at beklage sig over, at "den aggressive \xc3\xa5nd i det tyske infanteri var s\xc3\xb8rgeligt under standarden fra 1. Verdenskrig ... [der havde v\xc3\xa6ret] visse symptomer p\xc3\xa5 lydighedsn\xc3\xa6gtelse i stil med dem i 1917-18". Hitler svarede med et voldsomt raseri, hvor han beskyldte b\xc3\xa5de generalstaben og Brauchitsch personligt for manglende loyalitet, fejhed, sabotage og defaitisme. Lederen af h\xc3\xa6rens generalstab, Franz Halder, sp, var hovedmanden bag memorandummet, skrev, at optrinnet var "yderst grimt og ubehageligt". Han vendte tilbage til hovedkvarteret i Zossen hvor "han ankom i s\xc3\xa5 d\xc3\xa5rlig forfatning, at han i starten kun kunne give en noget usammenh\xc3\xa6ngende gengivelse af forl\xc3\xb8bet". Hitler indkaldte derp\xc3\xa5 til et m\xc3\xb8de med generalstaben for at erkl\xc3\xa6re, at han ville knuse de Vestallierede i l\xc3\xb8bet af et \xc3\xa5r. Han svor ogs\xc3\xa5 at ville "\xc3\xb8del\xc3\xa6gge \xc3\xa5nden fra Zossen" \xe2\x80\x93 en trussel, som fyldte Halder med panik i en grad, s\xc3\xa5 han tvang konspiratorerne til at opgive deres andet planlagte kupfors\xc3\xb8g._NEWLINE_Brauchitsch blev udn\xc3\xa6vnt til feltmarskal i 1940 og var en n\xc3\xb8gleperson i Hitlers Blitzkrieg p\xc3\xa5 Vestfronten, og lavede \xc3\xa6ndringer i den oprindelige plan om krigen mod Frankrig. Efter at Frankrig var blevet erobret, planlagdes operation Seel\xc3\xb6we (invasionen af Storbritannien). Var den lykkedes, var det Hitlers plan at give Brauchitsch magten over den nye erobring. Luftwaffe kunne imidlertid ikke etablere det n\xc3\xb8dvendige luftherred\xc3\xb8mme, og planen blev opgivet._NEWLINE_Da Tyskland vendte sig mod \xc3\xb8st og invaderede Sovjetunionen i 1941, indebar h\xc3\xa6rens manglende erobring af Moskva Hitlers fjendskab. Tingene gik yderligere ned ad bakke for Brauchitsch, da han fik et alvorligt hjertetilf\xc3\xa6lde, og Hitler afskedigede ham den 19. december. Brauchitsch tilbragte de sidste tre \xc3\xa5r af krigen i T\xc5\x99i Trubky jagthytten i Brdy bjergene sydvest for Prag.\n_START_SECTION_\nD\xc3\xb8d\n_START_PARAGRAPH_\nEfter krigen blev Brauchitsch arresteret og tiltalt for krigsforbrydelser, men d\xc3\xb8de i Hamburg i 1948 inden retssagen._NEWLINE_Brauchitsch var onkel til Manfred von Brauchitsch, en Mercedes-Benz "Silver Arrow" Grand Prix k\xc3\xb8rer i 1930\'erne. Brauchitsch var en stor beundrer af feltmarskal von Moltke og plejede at bes\xc3\xb8ge hans tidligere kontor, som senere var blevet omdannet til et museum.'